b'\n_START_ARTICLE_\nLilli Maijala\n_START_PARAGRAPH_\nLilli Maijala (s. 1981 Oulu) on suomalainen alttoviulisti. H\xc3\xa4n debytoi solistina Oulu Sinfonian kanssa 17-vuotiaana ja on sittemmin esiintynyt s\xc3\xa4\xc3\xa4nn\xc3\xb6llisesti eri puolilla Eurooppaa solistina ja kamarimuusikkona. H\xc3\xa4n on soittanut muiden muassa Helsingin kaupunginorkesterin, Lapin kamariorkesterin, Sinfonia Lahden, Camerata Salzburgin, Folkwang Kammerorchester Essenin ja Tapiola Sinfoniettan kanssa._NEWLINE_Maijala kantaesitti vuonna 2013 Lauri Kilpi\xc3\xb6n s\xc3\xa4velt\xc3\xa4m\xc3\xa4n alttoviulukonserton Jyv\xc3\xa4skyl\xc3\xa4 Sinfonian solistina. Tammikuussa 2019 h\xc3\xa4n julkaisi ensimm\xc3\xa4isen levytyksen Pehr Henrik Nordgrenin konsertosta alttoviululle, kontrabassolle ja kamariorkesterille. Orkesterina oli Keski-Pohjanmaan kamariorkesteri, kapellimestarina Juha Kangas ja kontrabassosolistina Olivier Thiery._NEWLINE_Maijala opiskeli alttoviulunsoittoa Sibelius-Akatemiassa, Detmoldin musiikkiyliopistossa ja Edsbergin kamarimusiikki-instituutissa. H\xc3\xa4nen opettajiensa joukossa olivat Teemu Kupiainen, Diemut Poppen ja Lars Anders Tomter. Maijala on voittanut palkintoja, kuten ensipalkinnon Klassik Festival Ruhrin alttoviulukilpailussa, toisen palkinnon Pohjoismaisessa alttoviulukilpailussa sek\xc3\xa4 erikoispalkinnot M\xc3\xbcnchenin ARD-kilpailussa ja Tokion kansainv\xc3\xa4lisess\xc3\xa4 alttoviulukilpailussa._NEWLINE_Maijala kuului kriittist\xc3\xa4 suosiota saavuttaneeseen quartet-lab-kokoonpanoon, jonka h\xc3\xa4nen ohellaan muodostivat Pieter Wispelwey, Patricia Kopat\xc5\xa1inskaja ja Pekka Kuusisto. H\xc3\xa4n on opettanut Sibelius-Akatemiassa ja toiminut Helsingin kaupunginorkesterin ensimm\xc3\xa4isen\xc3\xa4 alttoviulistina. H\xc3\xa4nen instrumenttinsa on Suomen kulttuurirahaston lainaama Jean-Baptiste Vuillaumen alttoviulu vuodelta 1870. Sen lis\xc3\xa4ksi h\xc3\xa4n on soittanut barokkialttoviulua.'